Igehirdetés a szlovák evangélikusok találkozóján, Békéscsabán, 2016. július 6-án.

Kegyelem néktek és békesség Istentől, a mi Atyánktól, és a mi Urunktól, Jézus Krisztustól!

Hallgassuk meg a bibliaolvasó útmutató heti igéjét Ézsaiás könyvének 43. fejezetéből, az első verset. Így szól az Úr, a te Teremtőd: „Ne félj, mert én megváltottalak, neveden szólítottalak, enyém vagy!” (Ézs 43, 1)

Kedves Testvérek!

Az Útmutató heti igéje visszahelyez minket keresztény életünk rajtkövéhez, a keresztelőkőhöz, ahol először szólított meg minket személyesen, a keresztnevünkön a mi Urunk és Teremtőnk. Egyházunkban ez az ige olvasható a keresztelési emléklapon, amely legalább olyan fontos dokumentum, mint a születési anyakönyvi kivonat, ami testi születésünk helyét, idejét, szüleink nevét igazolja. A keresztelési emléklap pedig, annak a dokumentuma, hogy Isten „vízzel és Szentlélekkel újonnan szült minket”, ahogyan olvassuk a keresztelési liturgiában. Ennek is van konkrét helye és ideje, ahol, és amikor keresztszüleink a keresztvíz alá tartottak minket.

Jó, hogy éppen most, ennek a találkozónak a kezdetén, Isten igéje erre a kezdetre emlékeztet minket, a közös forrásra, a közös Urra, a közös jövőre, hiszen a keresztségben Isten országába kaptunk meghívót, ahol már nem lesznek többé elválasztó határok, nyelvek, hanem együtt magasztalhatjuk közös Urunkat.

Mivel sajnos feledékenyek vagyunk, szükséges újra, meg újra emlékeztetnünk magunkat és egymást erre a közös ajándékunkra. Luther Márton állítólag az asztalára írta fel, hogy mindig a szeme előtt legyen: „Meg vagyok keresztelve…” Ez adott neki erőt a reformáció küzdelmeiben. S ma, 500 évvel később is szükségünk van erre a bátorító jó hírre.

Timothy Radcliffe amerikai domonkos szerzetesnek a keresztségről a közel múltban megjelent könyvének bevezetőjében így ír: „A kereszténység akkor fog virágozni a 21. században, ha megértjük, hogy az egyház mindenekelőtt a megkeresztelt emberek közössége.”

Amikor megkérdezték II. János Pál pápát, hogy melyik volt élete legfontosabb napja, így válaszolt: „A keresztségem napja”. Vajon mi is ezt válaszoltuk volna?

Heti igénk fényében fedezzük fel együtt hitünk egyik nagy misztériumának, a keresztség szentségének gazdag ajándékát.

Urunk és Teremtőn először is így köszön ránk: „Ne félj!” Ő jól ismer minket, és jól ismeri földi életünk megannyi félelmét. Szinte szimbolikus, hogy a keresztelések során a kisgyermekek gyakran felsírnak. Lehet, hogy ez minket, felnőtteket, a gyülekezetet olykor zavarja, pedig ebből is tanulhatnánk. A kisgyermek, aki a templomban egy számára még idegen környezetbe kerül, talán éppen félelmében sír fel. A gyermek még őszinte, nem szégyell hangot adni félelmeinek.

Sajnos, ezt az őszinteségünket később kinőjük, levetjük, és felnőttként gyakran elhallgatjuk, lefojtjuk szorongásainkat, félelmeinket. Pedig Jézus éppen arra bíztat, hogy „boldogok, akik sírnak, mert ők megvigasztaltatnak”. A heti ige mellett jusson most eszünkbe évi igénk bátorítása is, amit szintén Ézsiás könyvéből kaptunk: „Ahogyan az anya megvigasztalja fiát, úgy vigasztallak én titeket.” (Ézs 66, 13)

Ez a vigasztaló hang szólal meg heti igénk folytatásában, amelyben Urunk három jó hírrel támasztja alá, hogy miért nincsen okunk a félelemre. Ebben a „három dimenziós” evangéliumban akár felfedezhetjük a Szentháromság ajándékát is, hiszen a keresztség eseményében valójában a Szentháromság családjába ölel bele Isten szeretetet. Így halljuk, nézzük meg az első jó hírt:

„Ne félj, MERT megváltottalak…” – Ézsaiás, akit az Ószövetség evangélistájaként is szoktunk emlegetni, a legfontosabbal, a megváltás ajándékával kezdi. Mi már tudjuk, hogy mindez Jézus Krisztusban, a Megváltóban, a Megtartóban, a Szabadítóban valósult meg, ahogyan ezt Luther Márton csodálatos tömörséggel összefoglalta számunka a Kiskátéban: „Jézus Krisztus az én Uram és megváltóm, aki engem elveszett és megítélt embert megváltott, minden bűntől és haláltól és az ördög hatalmából megszabadított… nem arannyal, sem ezüsttel, hanem szent és drága vérével, ártatlan szenvedésével és halálával…”

Nagytarcsán, abban az ugyancsak szlovák gyökerű gyülekezetben, ahol hosszú éveken át szolgálhattam, és eleven testvér gyülekezeti kapcsolatokat ápolhattunk Milos Klatik testvéremmel és barátommal, akkor még petrazsalkai lelkésszel, Nagytarcsán, ahol tavaly újra együtt szolgálhattunk egy regionális szlovák találkozó keretében, szép szokás volt, hogy a temetési liturgiában, a nyitott sír, a koporsó mellett is elhangzottak Luther bátorító, vigasztaló, reménységet ajándékozó hitvallása: „Ő megszabadított a halál hatalmából…hogy egészen az övé legyek, az ő országában, ő alatta éljek és Őt szolgáljam örök igazságban, ártatlanságban és boldogságban…”

Ugyanilyen, mindannyiunkat személyesen, egzisztenciálisan érintő ajándék a második jó hír: „Ne félj, MERT… neveden szólítottalak…” Különösen is örömhír ez egy olyan világban, ahol gyakran már csak egy személytelen adat vagyunk. Személyi számunk, PIN kódunk, ujjlenyomatunk van, de a nevünk már szinte lényegtelenné vált.

Fontos pillanata a keresztelési liturgiának, amikor a lelkész megkérdezi a szülőket és a keresztszülőket, hogy „Mi a gyermek neve?” Nem azt kérdezzük, hogy mi legyen a gyermek neve, hiszen a keresztség sokkal több, mint névadás. A gyermek nevét a szülők döntik el. A keresztségben Isten elfogadja ezt a nevet, és ezen a néven megszólítva ölel magához, fogad édes gyermekévé, és szimbolikusan ezt a nevet jegyzi elő az élet könyvében. Emlékezzünk Jézus ígéretére, amellyel tanítványait biztatja: „Örüljetek, hogy nevetek fel van írva a mennyben”… (Lk 10, 20)

Mi, lelkészek, főleg, ha nagyobb gyülekezetben szolgálunk, olykor bajban vagyunk, mert nem biztos, hogy mindenkinek a nevét meg tudjuk jegyezni. A mennyei Atya memóriája azonban végtelen és tökéletes: ő soha nem téveszt össze minket. Ő a teremtéstörténet szerint felhatalmazott minket arra, hogy nevet adhatunk mindennek és mindenkinek, teremtménytársainknak és gyermekeinknek. Ő ezen a néven tart minket számon, szólít meg minket, és készít helyet számunka a mennyei asztalnál…

S végül a harmadik jó hír, szinte már-már olyan, mint egy forró szerelmi vallomás: „enyém vagy!” Erre utal Luther Márton kátémagyarázata is: „…megszabadított, és magáévá tett…hogy egészen az övé legyek, az ő országában ő alatta éljek és őt szolgáljam örök igazságban, ártatlanságban és boldogságban…”

Ez a mi közös reménységünk, közös jövőnk, közös küldetésünk. Ma még különböző országokban élünk, különböző nyelveken hirdetjük Isten nevét. De közös mennyei Atyánk a keresztségben név szerint, személy szerint elhívott, meghívott minket a közös mennyei hajlék asztalközösségében. Oda, ahol Jézus ígérete szerint Ő maga készített nekünk helyett, és maga jön el értünk, ahogy ezt János evangéliumában olvassuk: „magam mellé veszlek titeket, hogy ahol én vagyok, ti is ott legyetek.” (Jn 14)

Ezt a jövőképet erősíti meg Pál apostol hitvallása: 4Egy a test, és egy a Lélek, aminthogy egy reménységre kaptatok elhívást is: 5egy az Úr, egy a hit, egy a keresztség, 6egy az Istene és Atyja mindeneknek; ő van mindenek felett és mindenek által és mindenekben.” (Ef 4, 4-6)

Az Ő gazdag áldása legyen ezen a most induló 5. Szlovák Evangélikus Napokon és népeink, egyházaink, gyülekezeteink testvéri kapcsolatain, együttműködésén. Hogy ilyen módon együtt tölthessük be közös küldetésünket, ami a holnap este Budapesten kezdődő Közép-Európai Keresztény Találkozó evangéliumi mottója, Jézus teremtő, bátorító szava: „Ti vagytok a föld sója!” (Mt 5, 13)

Ámen.

Istennek békessége, ami minden értelmet meghalad, őrizze meg szívünket és gondolatainkat, az induló találkozókat és közös küldetésünket a Jézus Krisztusban. Ámen